Komission päätös,

tehty 28 päivänä tammikuuta 2003,

väliaikaisista toimenpiteistä pepinon mosaiikkiviruksen yhteisöön kulkeutumisen ja siellä leviämisen estämiseksi istutettaviksi tarkoitettujen tomaatintaimien osalta

(tiedoksiannettu numerolla K(2003) 339)

(2003/64/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY(1), sellaisena kuin se on viimeksi muutettuna direktiivillä 2002/89/EY(2), ja erityisesti sen 16 artiklan 3 kohdan kolmannen virkkeen,

sekä katsoo seuraavaa:

(1) Saksa, Ranska, Alankomaat ja Yhdistynyt kuningaskunta ilmoittivat vuoden 1999 lopussa ja vuoden 2000 alussa muille jäsenvaltioille ja komissiolle pepinon mosaiikkiviruksen esiintymisistä tomaattisadoissa kyseisissä maissa sekä viruksen torjuntatoimenpiteistä.

(2) Komission päätöksellä 2001/536/EY(3) jäsenvaltioiden edellytetään toteuttavan väliaikaisia toimenpiteitä pepinon mosaiikkiviruksen yhteisöön kulkeutumisen ja siellä leviämisen estämiseksi istutettaviksi tarkoitettujen tomaattien osalta.

(3) Jäsenvaltioiden päätöksen 2001/536/EY perusteella tekemissä virallisissa tarkastuksissa on todettu uusia esiintymiä. Pepinon mosaiikkivirusta esiintyy lisäksi useissa kolmansissa maissa.

(4) Pepinon mosaiikkivirusta ei ole lueteltu direktiivin 2000/29/EY liitteessä I eikä liitteessä II. Tieteelliseen tietoon perustuva, useiden jäsenvaltioiden toteuttama alustava tuhoojan riskiarvio on kuitenkin osoittanut, että pepinon mosaiikkivirus ja sen haittavaikutukset saattavat olla merkittävä uhka kasvien terveydelle yhteisössä, erityisesti tomaattien kasvihuonetuotannon kannalta. Viruksen aiheuttamaa riskiä tomaattien ja muiden Solanaceae-kasvien, erityisesti perunoiden, avomaantuotannolle ei ole vielä täysin vahvistettu. Komissio on pyytänyt jäsenvaltioita jatkamaan tieteellistä tutkimustyötä ja antamaan lausuntonsa pepinon mosaiikkiviruksen tomaattien ja muiden Solanaceae-kasvien avomaantuotannolle aiheuttamasta riskistä. Tähän mennessä pepinon mosaiikkiviruksen tieteellisestä arvioinnista ei ole vielä saatu riittäviä selvityksiä edellä mainitun tuhoojan alustavan riskiarvion tarkistamiseksi.

(5) Koska päätös 2001/536/EY ei enää ole voimassa, on tarpeen säätää väliaikaisista toimenpiteistä pepinon mosaiikkiviruksen torjumiseksi.

(6) Tartuntalähdettä tomaatin hedelmien tuotantoon käytettävissä tiloissa ei ole kuitenkaan vielä tunnistettu. Jäsenvaltioiden olisi sen vuoksi tehtävä virallisia tarkastuksia tartuntalähteiden ja kulkeutumisväylän selvittämiseksi.

(7) Vaikka tomaatinsiementen merkitystä tartuntalähteenä ei ole vielä täysin selvitetty, merkityksen voidaan kuitenkin olettaa olevan suuri. Sen vuoksi tässä päätöksessä säädettyjä toimenpiteitä olisi sovellettava myös tomaatinsiemeniin.

(8) Näitä toimenpiteitä olisi sovellettava pepinon mosaiikkiviruksen yhteisöön kulkeutumiseen tai siellä leviämiseen, kolmansista maista peräisin oleviin, istutettaviksi tarkoitettujen tomaatintaimien tarkastamiseen ja istutettaviksi tarkoitettujen tomaatintaimien siirtämiseen. Niihin olisi sisällyttävä myös pepinon mosaiikkiviruksen esiintymisen yleisempää seurantaa jäsenvaltioissa.

(9) Tällaisten toimenpiteiden tuloksia on arvioitava jatkuvasti, ja mahdollisia jatkotoimenpiteitä on harkittava arvioinnin tulosten perusteella. Jatkotoimenpiteissä olisi otettava huomioon myös jäsenvaltioiden toimittamat tiedot ja tieteellinen lausunto.

(10) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kielletään pepinon mosaiikkiviruksen saastuttamien istutettaviksi tarkoitettujen tomaatintaimien (Lycopersicon lycopersicum (L.) Karsten ex Farw.) tuominen yhteisöön ja siirtäminen siellä.

2 artikla

Kolmansista maista peräisin olevien, istutettaviksi tarkoitettujen tomaatintaimien on täytettävä liitteessä olevassa 1 tai 2 kohdassa säädetyt edellytykset. Ne on tarkastettava yhteisöön tuotaessa pepinon mosaiikkiviruksen esiintymisen varalta direktiivin 2000/29/EY 13 artiklan 1 kohdan a alakohdan mukaisesti soveltuvin osin.

3 artikla

1. Istutettaviksi tarkoitetut tomaatintaimet voidaan siirtää tuotantopaikasta ainoastaan, jos ne täyttävät liitteessä olevassa 3 tai 4 kohdassa säädetyt edellytykset.

2. Ensimmäistä kohtaa ei sovelleta sellaisten taimien siirtoon, jotka on tarkoitettu myytäviksi lopullisille kuluttajille, jotka eivät harjoita ammattimaista kasvintuotantoa, mikäli taimien pakkauksesta tai muuten käy selvästi ilmi, että ne on tarkoitettu tällaisille kuluttajille suunnattuun myyntiin.

4 artikla

Jäsenvaltioiden on toteutettava virallisia tarkastuksia vähintään tomaatintaimien ja tomaatin hedelmien tuotantotiloissa pepinon mosaiikkiviruksen esiintymisen varalta.

Ensimmäisessä kohdassa säädettyjen tarkastusten tulokset on ilmoitettava komissiolle ja muille jäsenvaltioille 30 päivään syyskuuta 2003 mennessä, sanotun kuitenkaan rajoittamatta direktiivin 2000/29/EY 16 artiklan 2 kohdan säännösten soveltamista.

5 artikla

Komissio tarkastelee tämän päätöksen toimivuutta uudelleen viimeistään 31 päivänä lokakuuta 2003.

6 artikla

Tätä päätöstä sovelletaan 31 päivään tammikuuta 2004.

7 artikla

Tämä päätös on osoitettu kaikille jäsenvaltioille.

Tehty Brysselissä 28 päivänä tammikuuta 2003.

Komission puolesta

David Byrne

Komission jäsen

(1) EYVL L 169, 10.7.2000, s. 1.

(2) EYVL L 355, 30.12.2002, s. 45.

(3) EYVL L 193, 17.7.2001, s. 26.

LIITE

PÄÄTÖKSEN 2 JA 3 ARTIKLASSA TARKOITETUT EDELLYTYKSET

1. Rajoittamatta direktiivin 2000/29/EY liitteessä III olevan 13 kohdan säännösten soveltamista kolmansista maista peräisin olevien istutettaviksi tarkoitettujen tomaatintaimien, siemeniä lukuun ottamatta, mukana on oltava direktiivin 2000/29/EY 7 tai 8 artiklassa tarkoitettu kasvien terveystodistus, jossa todetaan seuraavaa:

a) ne ovat peräisin alueilta, joilla pepinon mosaiikkivirusta ei tiedetä esiintyvän, tai

b) i) tuotantopaikalla vähintään kerran sinä aikana, jona kasvit ovat olleet tuotantopaikalla, toteutetuissa tarkastuksissa ei ole havaittu pepinon mosaiikkiviruksen oireita, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun on toteutettu asianmukaiset toimenpiteet pepinon mosaiikkiviruksen hävittämiseksi, kyseinen tuotantopaikka on todettu vapaaksi pepinon mosaiikkiviruksesta virallisissa tarkastuksissa, pistokokeet mukaan luettuina, ja valvonnassa asianmukaisen ajan kuluessa; tai

ii) pepinon mosaiikkivirusta ei ole löydetty tuotantopaikalla tuotetuista, kasvatetuista tai säilytetyistä kasveista otettujen lehtinäytteiden tutkimuksissa, joita on tehty vähintään kerran neljän viikon aikana, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun kullekin erälle on tehty lisäkokeita, erät on todettu kyseisissä kokeissa vapaaksi pepinon mosaiikkiviruksesta,

ja jos mainitut kasvit on kasvatettu tiloissa, joita käytetään sekä tomaatin taimien että tomaatin hedelmien tuotantoon, voidaan osoittaa, että tartunnan estämiseksi tomaatin hedelmien tuotanto ja pakkaaminen tapahtuu selkeästi erillään taimien tuotannosta ja pakkaamisesta.

2. Kolmansista maista peräisin olevien tomaatinsiementen mukana on oltava direktiivin 2000/29/EY 7 tai 8 artiklassa tarkoitettu kasvien terveystodistus, jonka mukaisesti siemenille on tehty asianmukainen happokäsittely, ja

a) ne ovat peräisin alueilta, joilla pepinon mosaiikkivirusta ei tiedetä esiintyvän; tai

b) kasveissa ei ole tuotantopaikalla havaittu pepinon mosaiikkiviruksen oireita niiden koko kasvukauden aikana; tai

c) niistä otetulle edustavalle näytteelle on tehty asianmukaisia menettelyjä noudattaen virallinen testi pepinon mosaiikkiviruksen varalta, ja ne on tässä testissä todettu vapaiksi pepinon mosaiikkiviruksesta.

3. Yhteisöstä peräisin olevat istutettaviksi tarkoitetut tomaatintaimet, siemeniä lukuun ottamatta, voidaan siirtää tuotantopaikasta ainoastaan,

a) jos ne ovat peräisin alueilta, joilla pepinon mosaiikkivirusta ei tiedetä esiintyvän, tai

b) i) jos tuotantopaikalla vähintään kerran sinä aikana, jona kasvit ovat olleet tuotantopaikalla, toteutetuissa tarkastuksissa ei ole havaittu pepinon mosaiikkiviruksen oireita, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun on toteutettu asianmukaiset toimenpiteet pepinon mosaiikkiviruksen hävittämiseksi ja kyseinen tuotantopaikka on tämän jälkeen todettu vapaaksi pepinon mosaiikkiviruksesta virallisissa tarkastuksissa, pistokokeet mukaan luettuina, ja valvonnassa asianmukaisen ajan kuluessa; tai

ii) jos pepinon mosaiikkivirusta ei ole löydetty tuotantopaikalla tuotetuista, kasvatetuista tai säilytetyistä kasveista otettujen lehtinäytteiden tutkimuksissa, joita on tehty vähintään kerran neljän viikon aikana, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun kullekin erälle on tehty lisäkokeita, ja erät on sen jälkeen todettu kyseisissä kokeissa vapaaksi pepinon mosaiikkiviruksesta,

ja jos mainitut kasvit on kasvatettu tiloissa, joita käytetään sekä tomaatin taimien että tomaatin hedelmien tuotantoon, voidaan osoittaa, että tartunnan estämiseksi hedelmien tuotanto ja pakkaaminen tapahtuu selkeästi erillään taimien tuotannosta ja pakkaamisesta.

4. Yhteisöstä peräisin olevia tomaatinsiemeniä voidaan siirtää tuotantopaikasta ainoastaan, jos niille on tehty asianmukainen happokäsittely, ja

a) ne ovat peräisin alueilta, joilla pepinon mosaiikkivirusta ei tiedetä esiintyvän; tai

b) kasveissa ei ole tuotantopaikalla havaittu pepinon mosaiikkiviruksen oireita niiden koko kasvukauden aikana; tai

c) niistä otetulle edustavalle näytteelle on tehty asianmukaisia menettelyjä noudattaen virallinen testi pepinon mosaiikkiviruksen varalta, ja ne on tässä testissä todettu vapaiksi pepinon mosaiikkiviruksesta.